Soné bly sing ondanks pyn op 'The Voice' | Netwerk24
Deur Jaco Nel 14 Julie 2019 10:08
Agter daardie swaar voetstut wat Soné Joubert verlede Sondag gedra het toe sy die tweede plek in die eindronde van The Voice op M-Net behaal het, lê 'n verhaal van vasbyt waar menige ander jong vrou lankal sou opgegee het.
Soné Joubert se linkerbeen het verlam geraak terwyl sy besig was om regstreeks op The Voice se kompetisie te sing. Sy het nog steeds die tweede plek gewen. Foto: Elizabeth Sejake
Joubert se linkerbeen het vier weke gelede eenvoudig onder haar lam geraak terwyl sy besig was met 'n regstreekse vertoning in The VoiceSouth Africa.
Al wat sy op daardie oomblik kon doen, was om te fokus op haar ander voet, vertel Joubert (27), 'n assistent by 'n veearts in Gordonsbaai in die Kaap. Sy het letterlik met haar gewig op haar gesonde regtervoet haar liedjie klaar gesing. Sy kon voel hoe haar been opswel terwyl sy daar staan.
"Ek het die druk geïgnoreer en net aangehou sing soos wat ek van die begin af my liedjies geoefen het," vertel sy. Dit was die begin van groot drama, wat haar die res van die kompetisie sou ry.
Iewers het 'n senuwee in haar rug vasgeknyp geraak. Haar ligamente en spiere is ook beskadig. Sy is steeds nie seker wat dit veroorsaak het nie.
Soné Joubert op die verhoog tydens The Voice. Foto: Cathy Pinnock
Vir drie weke kon sy skaars loop en van dans of spring soos die ander deelnemers gedoen het, was daar geen sprake nie. So pynlik was haar been dat sy gedurende al haar volgende optredes móés staan. Dit was te seer om selfs te sit en sing.
Sy moes elke dag fisioterapie kry en in dié stadium lyk dit asof dit nog 'n jaar sal duur voordat haar been heeltemal herstel het.
Maar as sy dit weer moes doen, sou sy nie twee keer gedink het nie. Haar oë blink steeds as sy praat oor die duet wat sy saam met Laurika Rauch gedoen het. Hulle het Laurika se treffer "Stuur groete aan Mannetjies Roux" gesing. "Dit was die grootste oomblik in my hele lewe. Ek luister Laurika se musiek al vandat ek baie klein was."
Noudat die kompetisie agter die rug is, is sy uiteindelik vir die eerste keer terug by die huis nadat sy sedert Mei in Johannesburg was.
Haar meisie, Nadine Erasmus (26), het haar ten tyde van die laaste episode van The Voice in Johannesburg kom bystaan.
Riana Nel, haar mentor, sê Soné was seker die rustigste mens in die hele kompetisie. "Sy moes ses pynpille per dag sluk, maar die pyn het nooit haar glimlag van haar gesig weggevat nie."